b'\n_START_ARTICLE_\nHenrik I av Bayern\n_START_PARAGRAPH_\nHenrik I av Bayern (Henrik den trettekj\xc3\xa6re) (f\xc3\xb8dt 919 eller 921, d\xc3\xb8d 1. november 955) var hertug av Bayern og s\xc3\xb8nn av den saksiske hertug Henrik I av Sachsen (Henrik Fuglefangeren) og hans andre kone Matilda av Ringelheim. Hans eldre bror Otto ble etter farens d\xc3\xb8d utropt til hertug av Sachsen og i 962 til keiser av Det tysk-romerske rike. De tilh\xc3\xb8rte den saksiske adelsslekten Liudolfingene \xe2\x80\x93 oppkalt etter deres farfar Liudolf av Sachsen._NEWLINE_I 938 sluttet Henrik forbund med Ottos motstandere Eberhard av Franken og sin egen svoger Giselbert av Lothringen (gift med hans s\xc3\xb8ster Gerberga) og gikk til kamp mot hertugen, godt oppildnet av sin mor Matilda som betraktet Henrik som sin yndlingss\xc3\xb8nn og helst ville foretrukket ham p\xc3\xa5 tronen. Den taktisk dyktige Otto klarte imidlertid \xc3\xa5 sl\xc3\xa5 ned oppr\xc3\xb8ret i slaget ved Birten (939) og Henrik m\xc3\xa5tte flykte fra Tyskland og til Ludvig IV av Frankrike. Etter inngripen fra moren Matilda ble Otto raskt forsonet med sin bror og Henrik ble hentet tilbake og utropt til hertug av Lorraine. Her klarte han ikke \xc3\xa5 hevde sin autoritet, og kort tid etter (i 940) mistet han dette embetet. P\xc3\xa5 nytt gikk han til angrep p\xc3\xa5 Otto, men et attentatfors\xc3\xb8k i Quedlinburg i p\xc3\xa5sken 941 ble avsl\xc3\xb8rt og Henrik ble arrestert og holdt i fangenskap i Ingelheim. Han ble l\xc3\xb8slatt samme \xc3\xa5r, og i 948 giftet han seg med den bayerske adelskvinnen hertuginne Judith av Bayern, datter av hertug Arnulf av Bayern. Henrik ble dermed hertug av Bayern. Her utvidet han sin makt og sitt hertugd\xc3\xb8mme gjennom \xc3\xa5 utnytte krigen mellom ungarerne og Otto og \xc3\xa5 g\xc3\xa5 til krig mot et svekket Ungarn. Han allierte seg med sin bror og bidro til \xc3\xa5 bringe den tilfangetatte tysk-romerske dronning Adelaide til Pavia, mens Otto marsjerte mot Roma. Otto ble senere gift med Adelaide og ble kronet til keiser i Roma._NEWLINE_Henrik bidro i 953-954 til \xc3\xa5 sl\xc3\xa5 ned oppr\xc3\xb8ret fra Ottos s\xc3\xb8nn Liudolf og hans forbundsfelle Konrad den r\xc3\xb8de av Franken. Han d\xc3\xb8de i 955._NEWLINE_Foruten broren Otto og s\xc3\xb8steren Gerberga hadde Henrik s\xc3\xb8steren Hedwig (gift med Hugo den store og mor til kong Hugo Capot) og broren Bruno den store som ble erkebiskop i K\xc3\xb6ln og senere hertug av Lotharingia._NEWLINE_Henrik fikk ett barn med sin kone Judith, hertug Henrik II av Bayern. Henrik II ble far til Gisela av Ungarn (gift med St. Stefan I av Ungarn) og keiser Henrik II av Det tysk-romerske rike som ble keiser etter Otto IIIs d\xc3\xb8d i 1002. Keiser Henrik II hadde ingen arvinger og med ham d\xc3\xb8de herresiden i Det ottonianske dynasti ut i 1024._NEWLINE_Henrik ble begravet i Niederm\xc3\xbcnster i Regensburg hvor ogs\xc3\xa5 hans kone Judith er gravlagt.'